Formaður Félags framhaldsskólakennara segir félagið ætla að berjast gegn því að kennarar sinni samtímis nemendum í kennslustofunni og heima, með tilheyrandi álagi. Miðað við núgildandi sóttvarnaaðgerðir á hann von á áframhaldandi röskun á skólastarfi.
Framhaldsskólakennarar væntu hefðbundins, reglulegs skólastarfs þegar um 90 prósent þeirra sem starfa í skólum eru bólusettir, segir Guðjón Hreinn Hauksson, formaður Félags framhaldsskólakennara. Miðað við 200 manna samkomubann og eins metra fjarlægðartakmörk þá verði það ekki svo.
Miðað við viðmiðin eru eins og þau eru núna þá verður gripið til aðgerða og fjöldi manns mun fara í sóttkví og þetta mun hafa áhrif á skólastarfið.
Guðjón segir að kvíði fylgi komandi vetri. Kennarar hafi lagt hart að sér undanfarið eitt og hálft ár við að halda úti hefðubundnu skólastarfi með tilheyrandi álagi. Það sé hins vegar ekki eðlilegt skólastarf, árangurinn af því sé ekki góður og líðan nemenda ekki heldur. Guðjón segir að búa þurfi fagfólkinu betri starfsaðstæður. Það sé til dæmis ekki þeirra að sinna sóttvarnaaðgerðum, uppröðun í skólum og þrifum enda önnur verkefni þess ærin. Þá séu ýmsar kennsluaðferðir að sliga kennara og Guðjón nefnir sem dæmi þegar þeir sinni samtímis nemendum í skólastofu og beinni útsendingu fyrir þá sem heima sitji.
Þessi liður, þessi tvöfalda kennsla er eitthvað sem við viljum í lengstu lög forðast. Og við munum stéttarfélagið berjast gegn því að þetta verði notað.
Félag framhaldsskólakennara hyggst beita sér gegn tvöfaldri kennslu framhaldsskólakennara, þar sem bæði nemendum í skólastofu og þeim sem heima sitja er sinnt samtímis með tilheyrandi álagi.